CELEX: 52017PC0264
Language: fi
Date: 2017-06-01
Title: Ehdotus NEUVOSTON PÄÄTÖS oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä

EUROOPAN KOMISSIO
            Bryssel 1.6.2017
            COM(2017) 264 final
            2017/0107(NLE)
            Ehdotus
            NEUVOSTON PÄÄTÖS
            oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen
                  1
                voimassaolo päättyi 31. joulukuuta 2014. Sen voimassaoloa jatkettiin 31. joulukuuta 2015 asti. Sopimus pysyy sen 47 artiklan 3 kohdan mukaisesti voimassa siihen asti, kun uusi sopimus tulee voimaan.
            
            
               Neuvosto antoi 19. marraskuuta 2013 komissiolle valtuutuksen käynnistää unionin puolesta neuvottelut uuden oliiviöljyä ja syötäväksi tarkoitettuja oliiveja koskevan kansainvälisen sopimuksen tekemiseksi.
            
            
               Genevessä (Palais des Nations) järjestettiin 5.–9. lokakuuta 2015 oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen jatkosopimuksesta neuvotteleva Yhdistyneiden kansakuntien konferenssi, jonka aikana YK:n kauppa- ja kehityskonferenssin (UNCTAD) 24 jäsenvaltion edustajat sekä kahden hallitusten välisen organisaation edustajat laativat uuden sopimuksen tekstin. 
            
            
               Sopimuksen tekstistä on neuvoteltu perushyödyketyöryhmää (PROBA) kuullen, ja se on neuvoston antamien neuvotteluohjeiden mukainen. 
            
            
               Lokakuun 10. päivänä 2016 annetun neuvoston päätöksen (EU) 2016/1892
                  2
                mukaisesti oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus allekirjoitettiin unionin puolesta 28. marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan myöhemmin päätökseen. 
            
            
               Uusi sopimus tuli sen 31 artiklan 2 kohdan mukaisesti väliaikaisesti voimaan 1. tammikuuta 2017.
            
            
               2.EHDOTUS
            
            
               Edellä oleva huomioon ottaen komissio ehdottaa, että
            
            
               Neuvoston puheenjohtaja nimeää SEUT-sopimuksen 207 artiklan 4 kohdan ja 218 artiklan 6 kohdan mukaisesti henkilön, jolla on valtuudet tallettaa Euroopan unionin puolesta sopimuksen 28 artiklan 4 kohdassa tarkoitetut hyväksymiskirjat osoitukseksi siitä, että Euroopan unioni suostuu sitoutumaan sopimukseen.
            
            
               Lisäksi neuvosto valtuuttaa SEUT-sopimuksen 218 artiklan 7 kohdan mukaisesti komission vahvistamaan uudella sopimuksella perustetussa jäsenneuvostossa unionin puolesta esitettävät kannat silloin, kun tämän elimen on hyväksyttävä muutoksia sopimuksen liitteissä B ja C vahvistettuihin oliiviöljyjen, oliivin puristemassaöljyjen ja syötäväksi tarkoitettujen oliivien nimityksiin ja määritelmiin sopimuksen 19 artiklan 2 kohdan mukaisesti. 
            
            
               3.TALOUSARVIOVAIKUTUKSET
            
            
               Ehdotuksella ei ole vaikutuksia talousarvioon.
            
            
               2017/0107 (NLE)
            
            
               Ehdotus
            
            
               NEUVOSTON PÄÄTÖS
            
            
               oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä
            
            
               EUROOPAN UNIONIN NEUVOSTO, joka
            
         
         
            
               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan kanssa, 
            
            
               ottaa huomioon Euroopan komission ehdotuksen,
            
            
               ottaa huomioon Euroopan parlamentin hyväksynnän,
            
            
               sekä katsoo seuraavaa:
            
            
               (1)Neuvosto antoi 19 päivänä marraskuuta 2013 komissiolle valtuutuksen käynnistää unionin puolesta neuvottelut uuden oliiviöljyä ja syötäväksi tarkoitettuja oliiveja koskevan kansainvälisen sopimuksen tekemiseksi.
                  3
               
            
            
               (2)YK:n kauppa- ja kehityskonferenssin (UNCTAD) 24 jäsenvaltion sekä kahden hallitusten välisen organisaation edustajat hyväksyivät uuden oliiviöljyä ja syötäväksi tarkoitettuja oliiveja koskevan kansainvälisen sopimuksen tekstin 9 päivänä lokakuuta 2015 oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen jatkosopimuksesta neuvottelevan Yhdistyneiden kansakuntien konferenssin yhteydessä. 
            
            
               (3)Lokakuun 10 päivänä 2016 annetun neuvoston päätöksen (EU) 2016/1892
                  4
                mukaisesti oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus, jäljempänä ’sopimus’, allekirjoitettiin unionin puolesta 28 päivänä marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan myöhemmin päätökseen.
            
            
               (4)Sopimus tuli sen 31 artiklan 2 kohdan mukaisesti väliaikaisesti voimaan 1. tammikuuta 2017.
            
            
               (5)Sopimuksella perustetaan päätöksentekoelin, jäsenneuvosto, joka käyttää kaikkia toimivaltuuksia ja vastaa kaikista tehtävistä, jotka ovat tarpeen mainitun sopimuksen tavoitteiden saavuttamiseksi. Komissio olisi valtuutettava edustamaan unionia jäsenneuvostossa.
            
            
               (6)Sopimuksen 19 artiklan 2 kohdan mukaisesti jäsenneuvosto voi muuttaa sopimuksen liitteissä B ja C esitettyjä oliiviöljyjen, oliivin puristemassaöljyjen ja syötäväksi tarkoitettujen oliivien nimityksiä ja määritelmiä ja siten muuttaa sopimusta. 
            
            
               (7)Jotta voidaan helpottaa näiden sopimuksen muutosten hyväksymistä jäsenneuvostossa, on aiheellista antaa komissiolle valtuudet hyväksyä ne unionin puolesta. 
            
            
               (8)Komission olisi hyväksyttävä sopimukseen ehdotettuja muutoksia koskevat unionin kannat ja varmistettava, että kyseiset kannat ovat unionin edun mukaisia, edistävät unionin kauppapolitiikkaan liittyviä tavoitteita eivätkä ole ristiriidassa unionin tai kansainvälisen oikeuden kanssa, sanotun kuitenkaan rajoittamatta komission toimivaltaa mukauttaa delegoidulla säädöksellä unionin säännöt jäsenneuvoston hyväksymiin sopimuksen muutoksiin, erityisesti kun on kyse Euroopan parlamentin ja neuvoston asetuksen (EU) N:o 1308/2013
                  5
                75 artiklassa tarkoitetuista kaupan pitämisen vaatimuksista oliiviöljyn ja syötäväksi tarkoitettujen oliivien alalla. 
            
            
               (9)Jotta voidaan hyödyntää jäsenvaltioiden asiantuntemusta ja varmistaa, että jäsenneuvoston päätökset ja unionin säännöt, joita annetaan delegoidulla säädöksellä jäsenneuvoston päätösten perusteella, ovat mahdollisimman johdonmukaisia, on aiheellista, että jäsenvaltioiden edustajat avustavat komissiota ja että näille ilmoitetaan jo valmisteluvaiheessa kannat, joita komissio aikoo esittää unionin puolesta. On aiheellista säätää, että jos perussopimuksen 238 artiklan 3 kohdan a alakohdassa vahvistettua määrävähemmistöä vastaava jäsenvaltioiden lukumäärä vastustaa komission suunnittelemaa kantaa, komissio ei voi esittää kyseistä kantaa.  
            
            
               (10)Sopimus olisi hyväksyttävä Euroopan unionin puolesta, 
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Hyväksytään oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus unionin puolesta.
            
            
               Sopimuksen teksti on tämän päätöksen liitteenä.
            
            
               2 artikla
            
            
               Neuvoston puheenjohtaja nimeää henkilön, jolla on valtuudet tallettaa Euroopan unionin puolesta sopimuksen 28 artiklan 4 kohdassa tarkoitetut hyväksymiskirjat osoitukseksi siitä, että unioni suostuu sitoutumaan sopimukseen.
            
         
         
            
               3 artikla
            
            
               Komissio edustaa unionia sopimuksen 3 artiklalla perustetussa jäsenneuvostossa.
            
            
               4 artikla
            
            
               Kun sopimuksella perustetun jäsenneuvoston on hyväksyttävä muutoksia sopimuksen liitteissä B ja C esitettyihin oliiviöljyjen, oliivin puristemassaöljyjen ja syötäväksi tarkoitettujen oliivien nimityksiin ja määritelmiin sopimuksen 19 artiklan 2 kohdan mukaisesti, komissiolla on valta vahvistaa unionin puolesta esitettävät kannat, jotka koskevat ehdotettuja muutoksia, seuraavin edellytyksin:
            
            
               1)Komissio varmistaa, että hyväksytyt kannat
            
            
               -ovat unionin edun mukaisia;
            
            
               -eivät ole ristiriidassa unionin tai kansainvälisen oikeuden kanssa eivätkä etenkään ole ristiriidassa asetuksen (EU) N:o 1308/2013 kanssa, sanotun kuitenkaan rajoittamatta komission toimivaltaa mukauttaa delegoidulla säädöksellä unionin säännöt jäsenneuvoston hyväksymiin sopimuksen muutoksiin, erityisesti kun on kyse mainitun asetuksen 75 artiklassa tarkoitetuista kaupan pitämisen vaatimuksista oliiviöljyn ja syötäväksi tarkoitettujen oliivien alalla.
            
            
               2)Unionin kannan vahvistamista varten komissio ilmoittaa asianmukaisen määräajan puitteissa jäsenvaltioiden edustajille kannan, jonka se aikoo esittää unionin puolesta jäsenneuvostossa.
            
            
               Jos perussopimuksen 238 artiklan 3 kohdan a alakohdan toisessa alakohdassa vahvistettua määrävähemmistöä vastaava jäsenvaltioiden lukumäärä vastustaa komission suunnittelemaa kantaa, komissio ei voi esittää kyseistä kantaa jäsenneuvostossa. Siinä tapauksessa komissio esittää neuvostolle asianmukaisen ehdotuksen perussopimuksen 218 artiklan 9 kohdan mukaisesti.
            
            
               5 artikla
            
            
               Tämä päätös tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 302, 19.11.2005, s. 47.
               
               
                  
                     (2)
                  Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).
               
               
                  
                     (3)
                  COM(2013) 646 final, 19.9.2013.
               
               
                  
                     (4)
                  Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).
               
               
                  
                     (5)
                  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).